Deputatul liberal Theodor Paleologu a criticat la RFI desemnarea candidaţilor PNL la locale: „la plesneală”: „Pe de altă parte, ce în continuare consider că nu este deloc în regulă e această manieră de a desemna candidaţii oarecum la plesneală, pentru că nici Orban nu ştia că va fi el desemnat candidat. Adică mi se pare cam neserioasă maniera asta de a propune pe cineva, vedem cum merge… că şi Buşoi fusese desemnat tot cu unanimitate”, a spus el.

Theodor Paleologu spune că modul în care sunt făcute sondajele interne în PNL este „incredibil”: „Iarăşi un lucru inadmisibil este că aceste sondaje sunt invocate aşa ca nişte lucruri foarte misterioase. Cine are acces la sondaje stă ca Dracu’ pe comoară pe ele şi e omul care ştie cum stăm în sondaje. În plus de asta, cine e luat în calcul în sondaje? E incredibil! Pe mine nu m-a luat nimeni în calcul în nici un sondaj, nici măcar la Sectorul 2, unde sunt totuşi deputat. Nu că mi-aş dori să candidez, dar e totuşi elementar să iei în calcul diferite variante posibile, pentru a le supune unui sondaj. Mie mi se pare că la fel ca şi în PDL pe vremuri, e luat în calcul în sondaj cine plăteşte. Or această manieră de a lua în calcul numai pe cei care plătesc pentru sondaj este inacceptabilă, este ceva absolut inadmisibil. Deci ca metodă de lucru, mie mi se pare că PNL-ul în continuare se înfundă într-un discredit total. Parcă oamenii ăştia n-au înţeles nimic din ce s-a întâmplat în ultimele luni. Aceleaşi practici mizerabile de politică de partid, care au dus la exasperarea generală a electoratului”.

Întrebat cât de mult contează fărâmiţarea votului dreptei în Bucureşti, Theodor Paleologu a răspuns: „E o catastrofă, efectiv e o catastrofă. Dacă se prezintă Traian Băsescu, va câştiga cu certitudine candidatul PSD-ului, iar în cazul în care se prezintă şi Traian Băsescu, eu cred că va candida Dragnea, pentru că este un bulevard deschis pentru el, dacă dreapta se divizează în halul ăsta”.